Document ID: 31992D0215

KOMISSION PÄÄTÖS,
tehty 20 päivänä maaliskuuta 1992,
terveyttä koskevista edellytyksistä ja terveystodistuksista tuoreen lihan tuonnissa Argentiinasta (92/215/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 91/688/ETY(2), ja erityisesti sen 16 artiklan,
sekä katsoo, että
terveyttä koskevat edellytykset ja terveystodistukset tuoreen lihan tuonnissa Argentiinasta vahvistetaan komission päätöksessä 86/194/ETY(3), sellaisena kuin se on viimeksi muutettuna päätöksellä 91/143/ETY(4), jolla vahvistetaan täydentäviä terveyssuojatoimenpiteitä sen vuoksi, että suu- ja sorkkatautitilanne tässä maassa on huonontunut,
viimeinen yhteisön heinäkuussa 1991 paikalla tekemä tarkastus osoittaa Argentiinan yleisen suu- ja sorkkatautitilanteen parantuneen tuntuvasti niin, että se on tällä hetkellä muiden tällä alueella olevien niiden maiden tilanteen kaltainen, joissa on esiintynyt suu- ja sorkkatautia,
olisi laadittava uudet, terveyttä koskevat edellytykset tuoreen lihan tuonnissa Argentiinasta; näiden edellytysten on oltava yhdenmukaiset tämän alueen maista peräisin olevan tuoreen lihan tuontiedellytysten kanssa; tämän vuoksi on aiheellista kumota päätöksessä 86/194/ETY määrätyt terveyttä koskevat edellytykset,
jäsenvaltiot ja komissio jatkavat suu- ja sorkkataudin kehittymisen seuraamista Argentiinassa kuten muissa tämän alueen maissa; tarvittaessa voidaan toteuttaa uusia täydentäviä toimenpiteitä, erityisesti tälle alueelle laaditun eläintauteja koskevan politiikan yhteydessä, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Jäsenvaltioiden on sallittava seuraavanlaisen tuoreen lihan tuonti Argentiinasta:
a) luuttomaksi leikattu naudan-, lampaan- ja vuohensukuisten eläinten tuore liha, josta on poistettu suurimmat poistettavissa olevat imusolmukkeet ja joka vastaa liitteen A mukaisessa mukana olevassa terveystodistuksessa määrättyjä takeita, ei kuitenkaan sivutuotteet;
b) luuttomaksi leikattu tai leikkaamaton tuore 42. leveyspiirin eteläpuolella sijaitsevilla Argentiinan alueilla syntyneiden, kasvatettujen ja teurastettujen nautojen, lampaiden ja vuohien liha, joka vastaa liitteen B mukaisessa mukana olevassa terveystodistuksessa määrättyjä takeita;
c) kotieläiminä pidettyjen kavioeläinten tuore liha, joka vastaa liitteen C mukaisessa mukana olevassa terveystodistuksessa määrättyjä takeita;
d) niiden sivutuotteiden lisäksi, jotka voidaan tuoda b alakohdassa tarkoitettujen säännösten mukaisesti, naudansukuisten eläinten sivutuotteet seuraavasti:
- täysin viimeistellyt sydämet,
- täysin viimeistellyt pallealihakset,
- täysin viimeistellyt nahalliset, luuttomat, rustottomat ja risattomat kielet,
jotka vastaavat liitteen D mukaisessa mukana olevassa terveystodistuksessa määrättyjä takeita.
2 Jäsenvaltioiden on kiellettävä muunlaisen kuin 1 kohdassa tarkoitetun lihan tuonti Argentiinasta.
3 Jäsenvaltioiden on varmistettava, että muiden kuin kotieläiminä pidettyjen kavioeläinten luuttomaksi leikkaamatonta lihaa, joka on lähtöisin 42. leveyspiirin eteläpuolisilta alueilta, ei tuoda tuovien jäsenvaltioiden alueelle vähintään teurastusta seuraavan 21 päivän aikana.
2 artikla
1 Poiketen siitä, mitä 1 artiklan 2 kohdassa määrätään, jäsenvaltiot voivat lisäksi antaa luvan tuoda naudansukuisten eläinten tiettyjä sivutuotteita:
- täysin viimeistellyt maksat,
- täysin viimeistellyt kokonaiset puremalihakset,
- viimeistellyt keuhkot,
- muut viimeistellyt luuttomat ja rustottomat sivutuotteet,
jotka vastaavat vähintään liitteen E mukaisessa lähetyserän mukana seuraavassa terveystodistuksessa määrättyjä takeita. Kokonaiset puremalihakset voivat olla joko ihmisravinnoksi tai lemmikkieläinten ravinnon valmistukseen tarkoitettuja. Keuhkojen, maksojen ja muiden sivutuotteiden on oltava lemmikkieläinten ravinnon valmistukseen tarkoitettuja.
2 Edellä 1 kohdassa tarkoitettu lupa annetaan ainoastaan jäsenvaltioiden erityisesti tähän tarkoitukseen hyväksymille laitoksille. Jäsenvaltioiden on ilmoitettava välittömästi komissiolle hyväksymisestä sekä edellytyksistä, joilla hyväksyminen on annettu näille laitoksille.
Hyväksyminen annetaan kuitenkin ainoastaan kansallisten viranomaisten hyväksymälle eläinlääkärin jatkuvassa valvonnassa olevalle laitokselle, jos annetaan takeet siitä, että raaka-ainetta käytetään ainoastaan määrättyyn tarkoitukseen eikä ole vaaraa sen joutumisesta kosketuksiin steriloimattoman tuotteen kanssa ja ettei raaka-ainetta siirretä jalostamattomana laitoksesta, paitsi pakon edessä, jolloin se siirretään eläinruhojen hävittämislaitokseen virkaeläinlääkärin valvonnassa. Tuotaessa on lisäksi noudatettava seuraavia vähimmäisedellytyksiä:
a) yhteisön alueelle lähettämisestä asti raaka-aine on sijoitettava tiiviiseen ja sinetöityyn säiliöön. Jos puremalihakset on tarkoitettu ihmisravinnoksi, pahvilaatikoissa, säiliöissä ja mukana olevissa asiakirjoissa on oltava maininta: "käytettäväksi ainoastaan kypsytettyjen lihavalmisteiden teolliseen valmistukseen".
Jos maksat, puremalihakset, keuhkot tai muut sivutuotteet on tarkoitettu lemmikkieläinten ravinnon valmistukseen, pahvilaatikoissa, säiliöissä ja mukana olevissa asiakirjoissa on oltava maininta: "käytettäväksi ainoastaan lemmikkieläinten ravinnon teolliseen valmistukseen".
Kummassakin tapauksessa vastaanottajan nimi ja osoite on merkittävä säiliöön sekä niiden mukana oleviin asiakirjoihin;
b) yhteisön alueella sijaitsevaan saapumispaikkaan saapumisesta alkaen raaka-aine on kuljetettava tiiviissä ja asianmukaisesti sinetöidyissä konteissa tai kuljetusvälineissä kansallisten viranomaisten hyväksymään, eläinlääkärin jatkuvassa valvonnassa olevaan laitokseen.
Raaka-aine voidaan kuitenkin tarvittaessa väliaikaisesti siirtää ja sijoittaa tähän tarkoitukseen hyväksyttyyn, eläinlääkärin pysyvässä valvonnassa olevaan kylmävarastoon, jos edellä mainitut edellytykset täyttyvät;
c) määrämaana olevan jäsenvaltion alueelle saapumisesta alkaen ja ennen raaka-aineen siirtämistä hyväksyttyyn jalostuslaitokseen on paikalliselle virkaeläinlääkärille viipymättä annettava ennakkoilmoitus siirtämisestä,
d) valmistuksen aikana raaka-aine on steriloitava säilyketölkeissä niin, että se saavuttaa vähintään Fc-arvon 3; lopputuotteelle on tehtävä eläinlääkinnällinen tarkastus, jolla taataan, että se on todellakin saavuttanut tämän arvon,
e) kulkuneuvot, kontit ja muut b kohdassa tarkoitetut kuljetusvälineet sekä kaikki välineet ja työkalut, jotka ovat olleet kosketuksissa raaka-aineen kanssa ennen sterilointia, on puhdistettava ja desinfioitava ja pakkaukset ja kääreet on tuhottava jätteenpolttouunissa.
3 Edellä 1 kohdassa mainittu lupa on annettava tiedoksi niiden jäsenvaltioiden toimivaltaisille viranomaisille, joiden kautta raaka-aine kuljetetaan.
3 artikla
Jatkaen alueellaan rutiinirokottamisen kieltämistä suu- ja sorkkatautia vastaan Tanska, Irlanti ja Yhdistynyt kuningaskunta saavat, siltä osin kuin on kyse 1 artiklan 1 kohdan a alakohdassa tarkoitettua luuttomaksi leikattua naudan-, lampaan- ja vuohensukuisten eläinten tuoreesta lihasta, mainitun kohdan b alakohdassa tarkoitetusta nautojen, lampaiden ja vuohien tuoreesta lihasta sekä mainitun artiklan 1 kohdan d alakohdassa tarkoitetuista sivutuotteista, pitää voimassa säännökset, joita ne soveltavat tämän lihan tuontiin.
4 artikla
Tätä päätöstä ei sovelleta rauhasten ja elinten tuontiin, jonka määrämaa sallii farmaseuttisten tuotteiden valmistusta varten.
5 artikla
Tällä hetkellä käytössä olevia todistuksia, tarvittaessa tämän päätöksen määräysten mukaisesti muutettuina, voidaan kuitenkin käyttää 1 päivään kesäkuuta 1992.
6 artikla
Tätä päätöstä tarkastellaan uudelleen sen perusteella, miten suu- ja sorkkatauti ja tämän taudin torjuntamenetelmät kehittyvät yhteisössä.
7 artikla
Kumotaan päätös 86/194/ETY.
8 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä maaliskuuta 1992.

Labels: 0
3
17
6